Stellenbosch-moord: Verdagtes in hof | Maroela Media
Die drie verdagtes wat in hegtenis geneem is in verband met die moord op Marie Verwey (80) van Paradyskloof het Maandag in die Stellenbosch-landdroshof verskyn.
Die saak teen Nicole Geldenhuys (32) en haar kêrel, Romeo Hendricks (40) sowel as ŉ derde verdagte (33) is uitgestel tot 2 Maart om die drie geleentheid te gee om om regshulp aansoek te doen.
Eric Ntabazalila, woordvoerder van die Nasionale Vervolgingsgesag (NVG), het aan Maroela Media gesê Geldenhuys het aangedui dat sy nie in die stadium om borgtog gaan aansoek doen nie.
Francois Verwey, Marie se seun, het aan Maroela Media gesê hy en sy ma het saam gebly. “My pa [Stephen] is in Desember 2014 oorlede. Hy was vir ‘n lang tyd siek en ek het al vroeg in 2014 terug huis toe getrek om na pa te help omsien maar ook om daar vir my ma te wees. Na my pa se afsterwe het ek my plek verkoop en permanent by my ma gebly,” het Verwey gesê.
Volgens hom was Nicole [ook bekend as Nicolize] eers sy pa se tuisverpleër. Sy het ná Stephen se afsterwe vir Marie versorg. Francois het gesê Nicole se dienste was na sy pa se afsterwe nie meer op standaard nie en hulle het daarna besluit om haar dienste te beëindig.
“Nicole het my ŉ week voor die moord op my ma op WhatsApp gekontak en my ma gebel. My ma het besluit om haar maar weer ŉ kans te gee oor naweke. My ma was nog redelik sterk so Nicole het net die bed reggekry vir die aand en haar nagklere op die bed gesit. Sy het die reeds voorbereide aandete en ŉ koppie tee na my ma gevat en net klere opgehang in die oggend. Sy het ook saam met my ma badkamer toe geloop aangesien my ma met ŉ driewiel-loopraam geloop het,” het Francois vertel.
Francois het gesê ŉ buurman het sy ma se liggaam gekry toe die huishulp, Emily Julius, huis toe gebel het en daar geen antwoord was nie. “Hulle het haar gekry op die stoel waar sy altyd in die sitkamer gesit het. Sy het veelvuldige steekwonde opgedoen,” het Francois vertel.
“My ma was ‘n baie mooi en goed versorgde vrou met die sagste geaardheid wat altyd gesê het sy wil in vrede leef met haar naaste. My ma was ook ŉ baie goeie sakevrou en het haar gastehuis baie suksesvol opgebou. Ons sal haar altyd onthou as ŉ ware dame met ŉ sagte gees wat die Here gedien het en baie geliefd was onder haar vriende en die gemeenskap. My ma was 80 jaar oud en moes met ŉ loopraam loop en was totaal weerloos,” het Francois gesê.
Marie word oorleef deur nog ‘n seun, Gabriël. “Van kleins af was ek altyd by my ma. Ons was besonders naby aanmekaar en het amper nooit verskil nie. Na my pa se dood was ek altyd aan haar sy as ek nie by die werk was nie. My ma was my hele lewe en volgens my die perfekte vrou.”
Marie Verwey Stellenbosch
My innige simpatie aan die naasbestaandes. Geen goeie mens verdien om so dood te gaan nie.
Siek man…’n weerlose ou dame…hoop julle kry wat julle verdien..julle is rubbish!
Stank vir dank!!!! Wys jou net sy moes nie haar werk terrug gekry het nie. Want kyk nou net wat het hulle gedoen!!Sies man ñ lewe is kosbaar vir ons Vader wat se mense is julle wat net ander om die lewe bring!!
Dit moes ‘n waarlik besonderse dame wees as haar kinders so oor haar voel. Wat ‘n voorbeeld is die familie nie!. Hoed af vir wat julle vir jul ouers gedoen het ! ‘n Mens het nie woorde nie, ek dink elke dag aan hierdie afgryslike daad en aan hierdie familie se leed
Hierdie moord is vooraf beplan. Innige simpatie aan die 2 seuns